CELEX: 52017PC0226
Language: fi
Date: 2017-05-02
Title: Ehdotus NEUVOSTON TÄYTÄNTÖÖNPANOPÄÄTÖS suosituksen antamisesta Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamisesta

EUROOPAN KOMISSIO
            Bryssel 2.5.2017
            COM(2017) 226 final
            2017/0095(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            suosituksen antamisesta Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Muutamat EU:n jäsenvaltiot ottivat vuonna 2015 rajavalvonnan väliaikaisesti uudelleen käyttöön, kun Euroopan unioniin saapui ennätyksellisen paljon maahantulijoita ja heidän luvaton edelleen liikkumisensa oli huomattavaa. Tämä tilanne muodosti vakavan uhkan yleiselle järjestykselle tai sisäiselle turvallisuudelle useissa Schengen-valtioissa
                     1
                  . 
               
               
                  Uhkat johtuivat siitä, että tehokkaan rajavalvonnan varmistamisessa oli osalla unionin ulkorajaosuuksista vakavia puutteita, jotka vaaransivat Schengen-alueen yleisen toiminnan. Schengenin rajasäännöstön 29 artiklan mukaisesti EU:n tasolla hyväksyttiin komission ehdottamalla
                     2
                   neuvoston suosituksella
                     3
                   koordinoitu linja, jonka mukaan viisi vakavimpien vaikutusten kohteena olevaa Schengen-valtiota (Itävalta, Saksa, Tanska, Ruotsi ja Norja) jatkavat oikeasuhteista väliaikaista rajavalvontaa tietyillä sisärajojensa osuuksilla. 
               
               
                  Schengenin rajasäännöstön 29 artiklan mukaisten toimien käynnistäminen ja väliaikaista rajavalvontaa koskevan koordinoidun lähestymistavan hyväksyminen EU:n tasolla sisältyivät Schengen-järjestelmän normaalin toiminnan palauttamiseksi laaditun etenemissuunnitelman
                     4
                   aloitteisiin. Etenemissuunnitelmalla pyrittiin poistamaan kaikki sisärajavalvonta ja palauttamaan Schengen-alueen normaali toiminta mahdollisimman pian.
               
               
                  Neuvosto suositteli aluksi oikeasuhteisen väliaikaisen sisärajavalvonnan jatkamista kuuden kuukauden ajan. Neuvosto jatkoi 29 artiklan mukaisesti suosituksensa voimassaoloa kahdesti
                     5
                  , kolmeksi kuukaudeksi kerrallaan, samojen viiden Schengen-valtion osalta. Samaan aikaan neuvosto totesi kokonaistilanteen parantuneen monien toteutettujen toimien ansiosta. Näin ollen rajavalvonnan palauttamiselle asetettuja ehtoja tiukennettiin ja asianomaiset Schengen-valtiot velvoitettiin esittämään kuukausittain yksityiskohtainen raportti. 
               
               
                  Schengenin rajasäännöstön 25 ja 29 artiklan mukaan ajanjaksoa voidaan pidentää uudelleen 29 artiklassa säädettyjä edellytyksiä ja menettelyä noudattaen, jos poikkeukselliset olosuhteet jatkuvat edelleen.
               
               
                  Neuvoston suositukset eivät rajoita lisävälineitä, joita kaikkien jäsenvaltioiden, myös asianomaisten viiden Schengen-valtion, käytettävissä on sisärajoilla suoritettavan rajavalvonnan väliaikaista palauttamista koskevien yleisten sääntöjen mukaisesti silloin, kun yleiseen järjestykseen tai sisäiseen turvallisuuteen kohdistuu vakava uhka, joka ei liity puutteisiin ulkorajojen valvonnassa. Tällä ajanjaksolla esimerkiksi Ranska, jota nämä suositukset eivät koske, palautti rajavalvonnan kaikille sisärajoilleen ja jatkoi sitä syistä, jotka liittyivät jatkuvaan terrorismin uhkaan. Ruotsi ilmoitti Tukholman terrori-iskun jälkeen palauttavansa rajavalvonnan väliaikaisesti kaikille sisärajoilleen ajanjaksolla 7.–15. huhtikuuta 2017.
               
               
                  Komissio on täysin tietoinen siitä, että muuttovirrat millä tahansa EU:n ulkorajaosuudella saattavat aiheuttaa vakavan uhkan yleiselle järjestykselle tai sisäiselle turvallisuudelle yhdessä tai useammassa jäsenvaltiossa. Tästä syystä meri- ja maarajojen eri osuuksilla pyritään koordinoituun toimintaan, muun muassa lisäämällä toimia keskisen Välimeren reitillä
                     6
                  , kumppanuuskehyksen kautta ja toteuttamalla lisätoimia asianomaisilla ulkorajojen osuuksilla. Lisäksi komissio toteaa, että viime vuosina on ilmennyt uusia turvallisuushaasteita, mistä ovat osoituksena äskettäin Berliinissä, Tukholmassa ja Pariisissa tehdyt terrori-iskut. Tältä osin on todettava, että vaikka nykyinen oikeudellinen kehys on ollut riittävä tähän mennessä ilmenneisiin haasteisiin vastaamiseksi, komissio pohtii parhaillaan, riittääkö se vastaamaan myös muuttuviin turvallisuushaasteisiin.
               
               
                  Komissio on sitoutunut jatkamaan työtä sen varmistamiseksi, että jo käytössä olevia välineitä hyödynnetään kaikilta osin, ja kehittämään tarvittavia uusia aloitteita tilanteen vakauttamiseksi edelleen. Se ottaa huomioon, että sisärajoilla suoritettavan rajavalvonnan jatkumisesta aiheutuvat haitat (kustannukset ja esteet kansalaisten vapaalle liikkuvuudelle) on suhteutettava tähän saakka suoritetusta sisärajavalvonnasta saatuihin hyötyihin. 
               
               
                  Nykytilanne
               
               
                  Komissio päättelee asianomaisilta viideltä Schengen-valtiolta saamiensa kuukausiraporttien sekä kaikkien käytettävissään olevien tietojen perusteella, että rajavalvonta on täyttänyt suosituksessa asetetut edellytykset. Valvontaa on aiempien ajanjaksojen tapaan suoritettu ainoastaan tarvittaessa, se on pysynyt oikeasuhteisena, kohdennettuna ja intensiteetiltään rajoitettuna, ja se on haitannut mahdollisimman vähän ihmisten liikkumista suosituksessa tarkoitettujen sisärajojen yli. Komissio panee merkille, että asianomaiset Schengen-valtiot toivat raporteissaan esiin tarpeen jatkaa sisärajavalvontaa. Komissio panee kuitenkin merkille myös Slovenian esittämän huolen rajavalvonnan tarpeellisuudesta Itävallan ja Slovenian välisellä rajalla, sillä Slovenia katsoo olosuhteiden muuttuneen merkittävästi väliaikaisen sisärajavalvonnan aloittamisen jälkeen.
               
               
                  Schengen-valtioiden 7. helmikuuta 2017 annetun suosituksen mukaisesti esittämät raportit vahvistavat suuntauksen (saatujen turvapaikkahakemusten määrästä ja niiden henkilöiden määrästä, joilta on valvonnan perusteella evätty maahanpääsy), joka kävi ilmi 12. toukokuuta 2016 ja 11. marraskuuta 2016 annettujen suositusten mukaisista raporteista. Näin ollen raportit vahvistavat myös sen, että tilanteen asteittainen vakautuminen jatkuu. 
               
               
                  Euroopan unioniin Kreikan ulkorajojen kautta laittomasti saapuvien henkilöiden määrä oli edelleen pieni myös 7. helmikuuta 2017 annetun suosituksen kattaman ajanjakson aikana, vaikkakin viime viikkoina on tapahtunut hieman kasvua, mahdollisesti leudomman ja suotuisamman sään vuoksi. Sekä käynnissä oleva prosessi Euroopan raja- ja merivartioviraston toimintavalmiuteen saattamiseksi ja käyttöön ottamiseksi
                     7
                   että 18. maaliskuuta 2016 annetun EU:n ja Turkin julkilausuman täytäntöönpanon jatkaminen ovat edelleen keskeisiä osatekijöitä tilanteen hallinnoinnissa.
               
               
                  Lisätoimia kuitenkin tarvitaan sen varmistamiseksi, että Euroopan raja- ja merivartiovirastolla on täydet valmiudet suojella unionin ulkorajoja. On esimerkiksi tarpeen täydentää viraston käytettävissä olevia välineitä, erityisesti pakollisen nopean toiminnan reservin resursseja, joita operaatioiden toteuttaminen edellyttää. Käynnissä olevat haavoittuvuusarvioinnit on myös saatava valmiiksi. Asianomaisille jäsenvaltioille annettavat ensimmäiset suositukset, joissa käsitellään ensisijaisesti kaikkein kiireellisimpiä haavoittuvuuksia, ovat odotettavissa toukokuun lopussa. Ensimmäisen simulaation tuloksia odotetaan lokakuun 2017 lopussa. Neuvoston hyväksyttyä neuvotteluvaltuudet asemaa koskevan sopimuksen tekemiseksi kahden EU:n naapurina olevan maan kanssa neuvottelut Serbian kanssa aloitettiin huhtikuussa 2017. EU odottaa entisen Jugoslavian tasavallan Makedonian aloittavan neuvottelut mahdollisimman pian.
               
            
            
               Voimassa olevia Dublin-sääntöjä on alettu vähitellen noudattaa Kreikassa uudelleen 15. maaliskuuta 2017 alkaen. Tulevina kuukausina on toteutettava lisää toimia komission suosituksen
                  8
                panemiseksi täytäntöön käytännössä, jotta varmistetaan Kreikan täysimääräinen osallistuminen Dublin-järjestelmään riippumatta käynnissä olevasta työstä sääntöjen parantamiseksi. 
            
            
               
                  Lisäksi Kreikassa on edelleen huomattava määrä laittomia muuttajia ja turvapaikanhakijoita (noin 60 000). Kreikan järjestelykeskukset ja leirit ovat edelleen täpötäynnä, mikä johtuu käsittelyn hitaudesta. Edistyminen sisäisissä siirroissa ja palauttamisissa ei vielä riitä, jotta voitaisiin merkittävästi pienentää näitä määriä ja lievittää Kreikan viranomaisten paineita. Tilanne Länsi-Balkanin reitillä on viime viikkoina vakautunut jonkin verran liikkeiden osalta. Se voi kuitenkin muuttua nopeasti, jos sää muuttuu leudommaksi. Reitin varrella sijaitsevat jäsenvaltiot toteuttavat edelleen toimia selvitäkseen mahdollisista poikkeuksellisista muuttovirroista ja jatkavat raja-aitojen rakentamista.
               
               
                  Tästä syystä kokonaistilanne on edelleen epävakaa, ja asianomaiset jäsenvaltiot ovat alttiita sääntöjenvastaisesta liikkumisesta aiheutuville riskeille. Tilanteen vakauttaminen edellyttää lisätoimia.
               
            
         
         
            
               
                  Tulevat toimet
               
               
                  Jatkuvasta edistymisestä huolimatta ei vielä ole täysin saavutettu sellaisia olosuhteita, jotka etenemissuunnitelmassa Schengen-järjestelmän normaalin toiminnan palauttamiseksi esitettiin edellytykseksi nykyisen sisärajavalvonnan poistamiselle.
               
               
                  Kuten edellisenkin ajanjakson aikana, Kreikassa olevien muuttajien määrä saattaa edelleen olla huolenaihe ja perustelu aiheellisten toimenpiteiden jatkamiselle. Tilanne Länsi-Balkanin reitin varrella on pysynyt epävakaana, ja jäsenvaltioihin, joihin Kreikasta tulevien laittomien muuttajien luvaton edelleen liikkuminen vaikuttaa eniten, kohdistuu yhä sääntöjenvastaisesta liikkumisesta aiheutuvia riskejä.
               
               
                  Lisäksi, kuten edellä on jo selitetty, Euroopan raja- ja merivartioviraston käyttöön ottamiseen tarvitaan vielä muutama lisäkuukausi, jotta virasto voisi kaikilta osin kasvattaa valmiuksiaan ja täyttää tehtävänsä EU:n ulkorajojen suojelemisessa. 
               
               
                  Sisäisiä siirtoja ja palautuksia Kreikasta ja muista jäsenvaltioista on myös lisättävä huomattavasti, jotta voidaan edistää turvapaikkahakemusruuhkan purkamista Kreikassa. Tästä syystä komissio kehottaa jäsenvaltioita saavuttamaan sisäisiä siirtoja koskevat tavoitteet syyskuuhun 2017 mennessä sen varmistamiseksi, että kaikki sisäisten siirtojen piiriin kuuluvat hakijat saadaan siirrettyä.
               
               
                  Koska kaikki edellä mainitut tekijät viittaavat siihen, että poikkeukselliset olosuhteet jatkuvat edelleen, komissio katsoo aiheelliseksi sallia Itävallan, Saksan, Tanskan, Ruotsin ja Norjan jatkaa edelleen nykyistä sisärajavalvontaa poikkeuksellisena toimenpiteenä oikeasuhteisen jakson ajan. 
               
               
                  Asianomaiset Schengen-valtiot päättävät itse sisärajavalvonnan jatkamisesta ottaen huomioon, että tällaista valvontaa olisi käytettävä ainoastaan viimeisenä keinona. Komissio hyväksyy tämän suosituksen rinnalla suosituksen oikeasuhteisista poliisitarkastuksista ja poliisiyhteistyöstä Schengen-alueella noudattaakseen tuloksellisesti sitoumustaan tehdä kyseisten Schengen-valtioiden kanssa yhteistyötä väliaikaisen sisärajavalvonnan poistamiseksi vähitellen parantamalla rajavalvonnalle vaihtoehtoisia toimenpiteitä, joilla voitaisiin torjua havaitut uhkat tuloksellisesti. Kyseisessä asiakirjassa komissio käsittelee suosituksia siitä, miten kaikki Schengen-valtiot voivat käyttää poliisivaltuuksiaan enemmän ja paremmin omalla alueellaan, raja-alueilla ja Euroopan tärkeimmillä kuljetusreiteillä. Lisäksi suosituksessa kehotetaan Schengen-valtioita tehostamaan rajat ylittävää poliisiyhteistyötä ja oikeasuhteisia poliisitarkastuksia omalla alueella, mukaan lukien raja-alueilla.Koska Schengen-valtioiden on tässä yhteydessä mahdollisesti tehtävä operatiivisia valmisteluja, jotka koskevat resursseja, tehtävien jakamista uudelleen, nykyaikaista teknologiaa hyödyntävän laitteiston hankkimista tai yksinkertaisesti vain nykyisten mallien ja tapojen muuttamista uusiin olosuhteisiin sopeutumiseksi, täytäntöönpanoon tarvitaan kohtuullisesti aikaa. Komissio kehottaa panemaan suosituksen täytäntöön mahdollisimman nopeasti, kuitenkin viimeistään kuuden kuukauden kuluessa.
               
               
                  Tämän suosituksen täytäntöönpanoa odotettaessa asianomaisten viiden Schengen-valtion odotetaan arvioivan joka kerta ennen sisärajavalvonnan käyttöönottoa tai jatkamista, riittäisivätkö tehostetut poliisitarkastukset torjumaan havaitun uhkan. 
               
               
                  Kun otetaan huomioon tässä vaiheessa tiedossa oleva seikat, kuten arvio Euroopan raja- ja merivartioviraston täysimääräiseen käyttöön ottamiseen tarvittavasta ajasta sekä siirtymäaika, jota oikeasuhteisista poliisitarkastuksista ja poliisiyhteistyöstä Schengen-alueella annetun suosituksen soveltamisen aloittaminen edellyttää, samoin kuin se, että leudommaksi muuttuva sää saattaa lisätä EU:hun laittomasti tulevien määrää ja tulijoiden liikkumista edelleen, tämänhetkinen ja lopullinen
                     9
                   väliaikaisen sisärajavalvonnan voimassaolon jatkoaika poikkeuksellisten olosuhteiden perusteella ei saisi jatkua pidempään kuin kuusi kuukautta. 
               
               
                  Ehdotuksen soveltamisala
               
               
                  Niille viidelle Schengen-valtiolle, jotka nyt suorittavat 7. helmikuuta 2017 annetun neuvoston suosituksen mukaista väliaikaista sisärajavalvontaa, olisi annettava tiukoin ehdoin lupa jatkaa valvontaa kuuden kuukauden ajan.
               
               
                  Kun otetaan huomioon tilanteen jatkuva vakautuminen ja tavoitteena oleva väliaikaisen sisärajavalvonnan asteittainen poistaminen, asianomaisten Schengen-valtioiden olisi ensin arvioitava, voitaisiinko havaittuihin, yleiseen järjestykseen tai sisäiseen turvallisuuteen kohdistuviin vakaviin uhkiin reagoida riittävällä tavalla tehostamalla alueella, myös raja-alueilla, tehtäviä poliisitarkastuksia, kuten komissio suosittelee oikeasuhteisista poliisitarkastuksista ja poliisiyhteistyöstä Schengen-alueella 3. toukokuuta 2017 antamassaan suosituksessa, ja otettava rajavalvonta asianomaisilla sisärajoillaan käyttöön tai jatkettava sitä vasta viimeisenä keinona. Mahdollisuutta käyttää muita toimenpiteitä olisi tarkasteltava säännöllisesti, ja niiden käyttöä olisi pidettävä ensisijaisena, koska niistä on vähemmän haittaa vapaalle liikkuvuudelle Schengen-alueella. Asianomaisten Schengen-valtioiden olisi pohdittava, mitkä ovat kaikkein tarkoituksenmukaisimmat välineet, poliisitarkastukset mukaan luettuina, ja ilmoitettava muille jäsenvaltioille, Euroopan parlamentille ja komissiolle syyt, joiden perusteella ne aikovat suorittaa rajavalvontaa viimeisenä keinona.
               
               
                  Tässä suosituksessa pidetään voimassa asianomaisille jäsenvaltioille 7. helmikuuta 2017 annetussa suosituksessa asetetut vaatimukset tarkastella viikoittain uudelleen valvonnan tarvetta ja tiheyttä sekä suorituspaikkaa ja -ajankohtaa, sen mukauttamista torjuttavan uhkan tasoon ja sen poistamista vaiheittain, mikäli suinkin mahdollista. Asianomaisten Schengen-valtioiden olisi myös edelleen kuultava säännöllisesti asiaan liittyviä muita jäsenvaltioita varmistaakseen, että sisärajavalvontaa suoritetaan vain niillä sisärajaosuuksilla, joilla tämän katsotaan olevan Schengenin rajasäännöstön mukaisesti tarpeen ja oikeasuhteista.
               
               
                  Helmikuun 7. päivänä 2017 annetussa suosituksessa käyttöön otettua yksityiskohtaista raportointivelvollisuutta sovelletaan edelleen. Asianomaisten jäsenvaltioiden olisi raportoitava jokaisen tämän suosituksen täytäntöönpanokuukauden jälkeen komissiolle ja neuvostolle suoritetun rajavalvonnan tuloksista ja esitettävä tarvittaessa arvio valvonnan jatkamisen tarpeesta. Raportissa olisi esitettävä ainakin tarkastettujen henkilöiden lukumäärä, tarkastukseen perustuvien maahantulon epäämisten lukumäärä, tarkastusten johdosta tehtyjen palauttamispäätösten lukumäärä sekä tarkastuspaikoissa sisärajoilla vastaanotettujen turvapaikkahakemusten lukumäärä.
               
               
                  Komissio seuraa tiiviisti suosituksen soveltamista ja tilannetta kentällä.
               
            
            
               Väliaikaisen sisärajavalvonnan asteittaiseksi lopettamiseksi komissio seuraa myös sitä, miten asianomaiset Schengen-valtiot edistyvät oikeasuhteisista poliisitarkastuksista ja poliisiyhteistyöstä Schengen-alueella annetun suosituksen täytäntöönpanossa, ja ottaa edistymisen huomioon.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Suosituksella pyritään panemaan täytäntöön tällä politiikan alalla voimassa olevat säännökset.
               
            
            
               •Yhdenmukaisuus unionin muiden politiikkojen kanssa
            
            
               
                  Suositus liittyy unionin sisämarkkina- sekä turvapaikka- ja maahanmuuttopolitiikkoihin.
               
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Henkilöiden liikkumista rajojen yli koskevasta unionin säännöstöstä (Schengenin rajasäännöstö) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/399 29 artikla.
            
            
               •Toissijaisuusperiaate (jaetun toimivallan osalta) 
            
            
               
                  Asetuksen (EU) 2016/399 29 artiklassa täsmennetään, että neuvosto antaa komission ehdotuksen perusteella suosituksen väliaikaisesta sisärajavalvonnasta.
               
            
            
               Unionin tason toiminta on tarpeen silloin, kun sisärajavalvonnasta vapaan alueen yleinen toiminta on vaarantunut.
            
            
               •Suhteellisuusperiaate
            
            
               
                  Tässä ehdotuksessa ei ylitetä sitä, mikä on tarpeen asetetun tavoitteen saavuttamiseksi.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               Sidosryhmien kuulemista ei voitu toteuttaa ehdotuksen kiireellisyyden vuoksi.
            
            
               •Asiantuntijatiedon keruu ja käyttö
            
            
               
                  Ei sovelleta.
               
            
            
               •Vaikutustenarviointi
            
            
               Ottaen huomioon asian kiireellisyyden, kyseisten Schengen-valtioiden toimittamat tiedot sekä käytettävissä olevat tiedot Kreikan tilanteesta täysimääräistä vaikutustenarviointia ei ole tehty.
            
            
               •Sääntelyn toimivuus ja yksinkertaistaminen
            
            
               
                  Ei sovelleta.
               
            
            
               •Perusoikeudet
            
         
         
            
               
                  Ehdotusta laadittaessa otettiin huomioon perusoikeuksien suojelu.
               
            
            
               4.TALOUSARVIOVAIKUTUKSET
            
            
               
                  Ehdotetulla toimenpiteellä ei ole vaikutuksia unionin talousarvioon.
               
            
            
               5.LISÄTIEDOT
            
            
               Ei ole.
            
            
               2017/0095 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               suosituksen antamisesta Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon henkilöiden liikkumista rajojen yli koskevasta unionin säännöstöstä (Schengenin rajasäännöstö) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/399
                  10
                ja erityisesti sen 29 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvosto antoi Schengenin rajasäännöstön 29 artiklan mukaisesti 12 päivänä toukokuuta 2016 komission ehdotuksesta täytäntöönpanopäätöksen, jolla annettiin Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskeva suositus. 
            
            
               (2)Neuvosto suositti viidelle Schengen-valtiolle (Itävalta, Saksa, Tanska, Ruotsi ja Norja), että ne jatkavat oikeasuhteista väliaikaista rajavalvontaa tietyillä sisärajojensa osuuksilla aluksi kuuden kuukauden ajan vastauksena yleiseen järjestykseen ja sisäiseen turvallisuuteen näissä valtioissa kohdistuvaan vakavaan uhkaan, joka johtuu ulkorajavalvonnan puutteista Kreikassa sekä Kreikan kautta tulleiden laittomien muuttajien myöhemmästä edelleen liikkumisesta ja pyrkimisestä muihin Schengen-valtioihin. Neuvosto on jatkanut tätä ajanjaksoa komission ehdotuksesta kahdesti: ensin 11 päivänä marraskuuta 2016 kolmella kuukaudella ja sitten 7 päivänä helmikuuta 2017 vielä kolmella kuukaudella. 
            
            
               (3)Schengenin rajasäännöstön 25 ja 29 artiklan mukaisesti neuvoston suosittamaa alkuperäistä ajanjaksoa voidaan jatkaa edelleen, jos poikkeukselliset olosuhteet jatkuvat. 
            
            
               (4)Marraskuun 11 päivänä 2016 ja helmikuun 7 päivänä 2017 annetuissa suosituksissa edellytettiin, että asianomaiset Schengen-valtiot raportoivat kuukausittain komissiolle suoritetun valvonnan tuloksista ja esittävät tarvittaessa arvion valvonnan jatkamisen tarpeellisuudesta. Komissio on saanut raportit kaikilta asianomaisilta Schengen-valtioilta. Raportteihin sisältyvien tietojen perusteella voidaan osoittaa, että valvonta on ollut suosituksessa asetettujen ehtojen mukaista. Lisäksi tiedot vahvistavat tilanteen vakautumisen näissä valtioissa sekä evättyjen maahanpääsyjen että valvonnan aikana vastaanotettujen turvapaikkahakemusten osalta.
            
            
               (5)Tästä edistyksestä huolimatta ei vielä ole täysin saavutettu olosuhteita, jotka määritettiin etenemissuunnitelmassa Schengen-järjestelmän normaalin toiminnan palauttamiseksi, jotta kaikki sisärajavalvonta voitaisiin poistaa ja Schengen-alueen toiminta palauttaa ennalleen. Kreikassa ja Länsi-Balkanin reitillä on edelleen huomattava määrä laittomia muuttajia, joista osaa ei ole rekisteröity. Näiden muuttajien sääntöjenvastaisen Schengen-alueella edelleen liikkumisen riski ei ole poistunut.
            
            
               (6)Tiedonannossaan Etenemissuunnitelma Schengen-järjestelmän normaalin toiminnan palauttamiseksi komissio esitti erilaisia toimenpiteitä Schengen-alueen toiminnan palauttamiseksi normaaliksi. Prosessi Euroopan raja- ja merivartioviraston toiminnan aloittamiseksi on käynnissä. Jäsenvaltioilta tarvitaan kuitenkin lisäpanoksia viraston resurssien täydentämiseksi ja sen mahdollistamiseksi, että virasto voi kaikilta osin täyttää tehtävänsä EU:n ulkorajojen suojelemisessa. Ensimmäisiin haavoittuvuusarviointeihin perustuvia suosituksia ei ole vielä annettu. Asemaa koskevasta sopimuksesta Serbian kanssa neuvotellaan parhaillaan.
            
         
         
            
               (7)EU:n ja Turkin julkilausumaa, joka annettiin 18 päivänä maaliskuuta 2016, on pantu täytäntöön jo yli vuoden ajan, ja se tuottaa viidennen edistymiskertomuksen
                  11
                mukaan edelleen konkreettisia tuloksia. Silti tulijoiden määrä ylittää Kreikasta Turkkiin palautettavien henkilöiden määrän, mikä aiheuttaa lisäpainetta Kreikan saarilla. Edistymistä julkilausuman muiden osien täytäntöönpanossa on jatkettava. Julkilausuman täytäntöönpanoa on näin ollen seurattava jatkuvasti. Samoin on seurattava tilannetta Länsi-Balkanin reitillä sekä kyseisen reitin varrella olevien maiden johtajien kokouksessa annetun julkilausuman täytäntöönpanoa. 
            
            
               (8)Poikkeukselliset olosuhteet, jotka ovat vakava uhka yleiselle järjestykselle ja sisäiselle turvallisuudelle ja jotka vaarantavat koko Schengen-alueen yleisen toiminnan, jatkuvat näin ollen edelleen.
            
            
               (9)Edellä mainitut seikat huomioon ottaen vaikuttaa perustellulta sallia vielä kerran ja samalla viimeistä kertaa, että väliaikaista sisärajavalvontaa tällä hetkellä suorittavat Schengen-valtiot eli Itävalta, Saksa, Tanska, Ruotsi ja assosioitunut maa Norja jatkavat edelleen tällaista valvontaa viimeisenä keinona Schengenin rajasäännöstön 29 artiklan mukaisesti. 
            
            
               (10)Neuvosto panee merkille komission suosituksen oikeasuhteisista poliisitarkastuksista ja poliisiyhteistyöstä Schengen-alueella. Yhteistyö edistäisi väliaikaisen sisärajavalvonnan asteittaista poistamista, jonka tavoitteena on lopettaa kaikki sisärajavalvonta ja palata Schengen-alueen normaaliin toimintaan mahdollisimman nopeasti, antamalla etusijan poliisitarkastusten käyttämiselle yleiseen järjestykseen tai sisäiseen turvallisuuteen kohdistuvan vakavan uhkan asianmukaisessa torjumisessa. Neuvosto panee merkille, että komissio kehottaa kaikkia Schengen-valtioita toteuttamaan suositetut toimenpiteet mahdollisimman nopeasti, kuitenkin viimeistään kuuden kuukauden kuluessa. 
            
            
               (11)Kun otetaan huomioon arvio siitä, paljonko vielä tarvitaan aikaa niiden toteuttamatta olevien toimenpiteiden täytäntöönpanoon, joilla varmistetaan EU:n ulkorajojen asianmukainen suojelu ja Schengen-alueen asianmukainen turvallisuus, sisärajavalvontaa olisi jatkettava enintään kuusi kuukautta tämän täytäntöönpanopäätöksen hyväksymispäivästä lukien.
            
            
               (12)Jäsenvaltioiden, jotka päättävät jatkaa sisärajavalvontaa tämän täytäntöönpanopäätöksen mukaisesti, olisi ilmoitettava siitä muille jäsenvaltioille, Euroopan parlamentille ja komissiolle.
            
            
               (13)Kyseisten jäsenvaltioiden olisi ennen tällaisesta rajavalvonnasta päättämistä tarkasteltava, voitaisiinko havaittua uhkaa torjua rajavalvonnan sijasta tehokkaasti sellaisilla muilla toimenpiteillä, jotka rajoittaisivat vähemmän henkilöiden ja tavaroiden vapaata liikkuvuutta. Komissio kehottaa oikeasuhteisista poliisitarkastuksista ja poliisiyhteistyöstä Schengen-alueella antamassaan suosituksessa Schengen-valtioita tehostamaan poliisivaltuuksien käyttöä alueellaan, myös raja-alueilla ja tärkeimmillä reiteillä, ja asettamaan poliisitarkastukset etusijalle. Komission suosituksen täytäntöönpanoa odotettaessa asianomaisten Schengen-valtioiden olisi kuitenkin annettava ilmoituksissaan tiedoksi kaikkein tarkoituksenmukaisimpia välineitä koskevan tarkastelunsa tulokset sekä syyt, joiden perusteella ne aikovat suorittaa rajavalvontaa viimeisenä keinona.
            
            
               (14)Tämän täytäntöönpanopäätöksen mukaista valvontaa olisi jatkettava ainoastaan siinä laajuudessa, kuin se on välttämätöntä, ja valvonnan määrä olisi rajoitettava siihen, mikä on ehdottoman välttämätöntä, minkä lisäksi se olisi mukautettava olosuhteisiin. Näin ollen voidaan odottaa, että muuttajavirtojen supistuminen edelleen johtaisi valvonnan keskeyttämiseen kyseisillä rajaosuuksilla. Olisi suoritettava vain kohdennettua valvontaa, joka perustuu jatkuvasti ajan tasalla pidettävään riskianalyysiin ja tiedustelutietoon, jotta voidaan optimoida valvonnasta saatava hyöty ja vähentää sen kielteistä vaikutusta vapaaseen liikkuvuuteen. Niiden Schengen-valtioiden, joihin valvonta kyseisillä rajaosuuksilla vaikuttaa, olisi saatava ilmaista säännöllisesti näkemyksensä valvonnan tarpeesta. Valvonnan palauttamisesta päättäneen Schengen-valtion olisi otettava nämä näkemykset huomioon tarkastellessaan ja tarkistaessaan tarkastusten tarpeellisuutta ja pidettävä tavoitteenaan vähentää valvontaa asteittain.
            
            
               (15)Komissiolle olisi lähetettävä jokaisen tämän täytäntöönpanopäätöksen täytäntöönpanokuukauden lopussa viipymättä kattava raportti suoritettujen tarkastusten tuloksista sekä tarvittaessa arvio niiden jatkamisen tarpeellisuudesta. Raportissa olisi esitettävä tarkastettujen henkilöiden lukumäärä, tarkastukseen perustuvien maahantulon epäämisten lukumäärä, tarkastusten johdosta tehtyjen palauttamispäätösten lukumäärä sekä tarkastuspaikoissa sisärajoilla vastaanotettujen turvapaikkahakemusten lukumäärä.
            
            
               (16)Neuvosto panee merkille, että komissio on ilmoittanut seuraavansa tiiviisti tämän täytäntöönpanopäätöksen soveltamista,
            
            
            
               SUOSITTAA SEURAAVAA: 
            
            
               1.Itävalta, Saksa, Tanska, Ruotsi ja Norja voivat jatkaa oikeasuhteista rajavalvontaa väliaikaisesti enintään kuuden kuukauden ajan tämän täytäntöönpanopäätöksen antamispäivästä seuraavilla sisärajoilla:
            
            
               –Itävalta Itävallan ja Unkarin maarajalla ja Itävallan ja Slovenian maarajalla,
            
            
               –Saksa Saksan ja Itävallan maarajalla,
            
            
               –Tanska Tanskan satamissa, joista on lauttayhteys Saksaan, ja Tanskan ja Saksan maarajalla,
            
            
               –Ruotsi eteläisellä ja läntisellä poliisialueella sijaitsevissa Ruotsin satamissa sekä Juutinrauman sillalla,
            
            
               –Norja Norjan satamissa, joista on lauttayhteys Tanskaan, Saksaan ja Ruotsiin.
            
            
               2.Ennen kuin asianomaiset jäsenvaltiot päättävät tällaisen valvonnan jatkamisesta tämän suosituksen perusteella, niiden olisi keskusteltava niiden jäsenvaltioiden kanssa, joita asia koskee, varmistaakseen, että sisärajavalvontaa suoritetaan ainoastaan siellä, missä sitä pidetään välttämättömänä ja oikeasuhteisena. Lisäksi asianomaisten jäsenvaltioiden olisi varmistettava, että sisärajavalvontaa suoritetaan Schengenin rajasäännöstön mukaisesti vasta viimeisenä keinona, kun muilla toimenpiteillä ei voida saavuttaa samaa vaikutusta, ja ainoastaan niillä sisärajaosuuksilla, joilla se katsotaan välttämättömäksi ja oikeasuhteiseksi. Poliisivaltuuksien käyttöä olisi pidettävä ensisijaisena, jos sillä saavutetaan sama turvallisuustaso, sillä se vaikuttaa vähemmän henkilöiden ja tavaroiden vapaaseen liikkuvuuteen. Asianomaisten jäsenvaltioiden olisi ilmoitettava tästä muille jäsenvaltioille, Euroopan parlamentille ja komissiolle.
            
            
               3.Rajavalvonnan olisi oltava kohdennettua ja perustuttava jatkuvasti ajan tasalla pidettävään riskianalyysiin ja tiedustelutietoon, ja sen laajuus, tiheys sekä suorituspaikka ja -ajankohta olisi rajoitettava siihen, mikä on uhkan vakavuuden vuoksi sekä yleisen järjestyksen ja sisäisen turvallisuuden varmistamiseksi ehdottoman välttämätöntä. Tämän täytäntöönpanopäätöksen mukaisesti sisärajavalvontaa suorittavan jäsenvaltion olisi viikoittain tarkasteltava uudelleen valvonnan tarvetta ja tiheyttä sekä suorituspaikkaa ja -ajankohtaa, mukautettava sitä torjuttavan uhkan tasoon, poistettava valvonta vaiheittain mahdollisuuksien mukaan ja raportoitava komissiolle ja neuvostolle viipymättä kuukausittain.
            
         
         
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Aikajärjestyksessä Saksa, Itävalta, Slovenia, Unkari, Ruotsi, Norja ja Tanska.
               
               
                  
                     (2)
                  Komission ehdotus neuvoston täytäntöönpanopäätökseksi Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskevan suosituksen antamisesta (COM(2016) 275 final, 4.5.2016).
               
               
                  
                     (3)
                  Neuvoston täytäntöönpanopäätös (EU) 2016/894, annettu 12 päivänä toukokuuta 2016, Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskevan suosituksen antamisesta (EUVL L 151, 8.6.2016, s. 8–11).
               
               
                  
                     (4)
                  Komission tiedonanto Euroopan parlamentille, Eurooppa-neuvostolle ja neuvostolle – Etenemissuunnitelma Schengen-järjestelmän normaalin toiminnan palauttamiseksi (COM(2016) 120 final, 4.3.2016).
               
               
                  
                     (5)
                  Neuvoston täytäntöönpanopäätös (EU) 2016/1989, annettu 11 päivänä marraskuuta 2016, Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamista koskevan suosituksen antamisesta (EUVL L 306, 15.11.2016, s. 13–15) ja neuvoston täytäntöönpanopäätös (EU) 2017/246, annettu 7 päivänä helmikuuta 2017, suosituksen antamisesta Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavan sisärajavalvonnan jatkamisesta (EUVL L 36, 11.2.2017, s. 59–61).
               
               
                  
                     (6)
                  Komission tiedonanto Euroopan parlamentille, Eurooppa-neuvostolle ja neuvostolle – Muuttoliike keskisen Välimeren reitillä – Muuttovirtojen hallinta ja ihmishenkien pelastaminen (JOIN(2017) 4 final, 25.1.2017).
               
               
                  
                     (7)
                  Ks. komission kertomus Euroopan parlamentille, Eurooppa-neuvostolle ja neuvostolle – Kolmas kertomus eurooppalaisen raja- ja merivartioston toimintavalmiuteen saattamisesta (COM(2017) 219 final, 3.5.2017). 
               
               
                  
                     (8)
                  Komission suositus, annettu 8 päivänä joulukuuta 2016, jäsenvaltioille asetuksen (EU) N:o 604/2013 nojalla Kreikkaan tehtävien siirtojen uudelleen aloittamisesta (C(2016) 8525 final).
               
               
                  
                     (9)
                  Ks. Schengenin rajasäännöstön 29 artiklan ensimmäinen kohta, jonka mukaan alkuperäistä ajanjaksoa, jonka ajaksi sisärajavalvonta on palautettu, voi jatkaa enintään kolme kertaa.
               
               
                  
                     (10)
                  EUVL L 77, 23.3.2016, s. 1.
               
               
                  
                     (11)
                  Komission kertomus Euroopan parlamentille, Eurooppa-neuvostolle ja neuvostolle – Viides kertomus EU:n ja Turkin julkilausuman täytäntöönpanon edistymisestä (COM(2017) 204 final, 2.3.2017).